  Виталий Пронин ДУННЕЫН Висёмы можга ныл понна 17-тӥ - 19-тӥ мартэ Норвегиысь Холменколлен городын ортчоз дуннеысь биатлонистъёслэн кубок понна нюръяськонзылэн берпуметӥ люкетэз.Нимо-дано спортсменъёс пӧлын кужымзэ эскероз Можга городын вордскем но будэм, та вакытэ Пермь городын дышетскись Валерия Васнецова. 20 аресъем спортсменка бадӟымесь вормонъёсыныз паймытъя. Европалэн но дуннелэн первенствоосазы зарни но азвесь медальёс басьтӥз. Россиысь биатлонъя тренеръёс егит нылашлы луонлык сётӥзы дуннеысь кужмо спортсменъёс пӧлын кужымзэ эскерыны. Валерияен ӵош Россилэн сборнояз кутэмын на мукет егитъёс:  Камчаткаын вордскем но Омскын дышетскись Игорь Малиновский но Ханты-Мансийскысь Екатерина Мошкова.РОССИЫН Шуръёс сайкало Улосъёс дасясько тулыс тудвуэз пумитаны.Тужгес кысык вакыт Сибирь, Урал, Шор но Приволжск федерал округъёсын. Угось та интыосын лымы укыр трос усиз. Удмуртиын, кылсярысь, 1 но ӝыны поллы уногес. МЧС чакламъя, тудву зол шуэръяськоз Россиысь ог 20 улосъёсын. Кылсярысь, та вакытэ шуръёс ӧръяськемын ини Воронеж, Кемерово палъёсын.Россиысь МЧС-ын ужасьёс али бадӟым шуръёслэсь сайкамзэс эскеро, кышкыт луись интыосты сапёръёсын ӵош пуштытъяло. Туэ йӧлэн зӧкталаез 90 сантиметр котыр люкаськиз. Соосты шаплыгес пильылон понна улосъёсы матысь дыре ватсаса ог 70 техника келямын луоз.УДМУРТИЫН Тюрьмае пуксёз кемалы Шаерысьтымы Вылӥ суд Глазовысь 50 аресъем кышномуртэ 4 аресъем пияшез виемез понна 13 арлы но 3 толэзьлы пытсэт сьӧры келяз, 1 миллион манет тыриськон тупатӥз.Глазовысь пияш ышиз 2015-тӥ арын 21-тӥ апреле, 2-тӥ мае солэн жугем-вандылэм мугорыз шедьтэмын вал. 10-лэсь трос экспертизаос ортчытыса, 200-лэсь ятыр свидетельёслэсь юалляськыса, кылем арын 29-тӥ январе следовательёс йыр быдтӥсез кырмизы. Кышномурт пиналэз вииз исаськемез понна.УД Теги: дунне иворъёс  